Narodna skupština
20140426

Dame i gospodo, poštovana predsednice, želeo bih samo da kratko argumentujem u prilog našeg amandmana na član 5. Naime, Predlogom Zakona o ministarstvima predviđeno je da u Vladi Srbije postoji Ministarstvo pravde i Ministarstvo državne uprave i lokalne samouprave. Naš je predlog da umesto postojećeg člana 5. stvorimo jedno novo ministarstvo koje će da se zove ministarstvo pravde, ljudskih prava, državne uprave i lokalne samouprave. Kao što vidite ovde hoćemo da spojimo dva predviđena ministarstva ovim predlogom, ali da dodamo i jednu kovanicu kojom označavamo jednu veoma važnu oblast za svaku savremenu državu, a to su ljudska prava. Radi preciznosti mi smatramo da svi poslovi iz delokruga ovog ministarstva treba da budu grupisani u šest celina, poslovi koji se odnose na organizaciju pravosuđa i pripremu materijalnih i procesnih propisa, poslovi analize, saradnje, evidencije i statistike, poslovi koordinacije, organizovanje zastupanja izvršenja, poslovi koji se odnose na zaštitu podataka i poslovi vođenja registra.